CELEX: 32021R2265
Language: hu
Date: 2021-12-17 00:00:00
Title: A Bizottság (EU) 2021/2265 végrehajtási rendelete (2021. december 17.) a 684/2009/EK rendeletnek az alkoholtartalmú italok tanúsított vagy öntanúsítást végző független kisüzemi termelőinek az elektronikus adminisztratív okmányban való azonosítása tekintetében történő módosításáról

2021.12.20.   
               
               
                  HU
               
               
                  Az Európai Unió Hivatalos Lapja
               
               
                  L 455/24
               
            
         A BIZOTTSÁG (EU) 2021/2265 VÉGREHAJTÁSI RENDELETE
         (2021. december 17.)
         a 684/2009/EK rendeletnek az alkoholtartalmú italok tanúsított vagy öntanúsítást végző független kisüzemi termelőinek az elektronikus adminisztratív okmányban való azonosítása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a jövedéki adóra vonatkozó általános rendelkezésekről és a 92/12/EGK irányelv hatályon kívül helyezéséről szóló, 2008. december 16-i 2008/118/EK tanácsi irányelvre (1) és különösen annak 29. cikke (1) bekezdésére,
         mivel:
         
                     (1)
                  
                  
                     Az (EU) 2021/2266 bizottsági végrehajtási rendelet (2) meghatározza a 92/83/EGK tanácsi irányelv (3) 23a. cikkének (1) bekezdésében említett azon tanúsítvány űrlapját, amelyet a tagállamoknak az alkoholtartalmú italok független kisüzemi termelői számára rendelkezésre kell bocsátaniuk. Az említett rendelet megállapítja továbbá, hogy a szóban forgó termelőknek milyen hivatkozásokat kell megadniuk az alkoholtartalmú italok 2008/118/EK irányelv IV. és V. fejezete szerinti szállításához szükséges adminisztratív okmányban.
                  
               
                     (2)
                  
                  
                     A 684/2009/EK bizottsági rendelet (4) I. melléklete megállapítja a jövedéki termékek jövedékiadó-felfüggesztéssel történő szállítása során használt elektronikus üzenetek szerkezetét és tartalmát, valamint meghatározza a szóban forgó üzenetek bizonyos adatmezőinek kitöltéséhez szükséges adatelemeket.
                  
               
                     (3)
                  
                  
                     Annak érdekében, hogy az alkoholtartalmú italok jövedékiadó-felfüggesztéssel történő szállításához használt elektronikus adminisztratív okmány a tanúsított és az öntanúsítást végző független kisüzemi termelőkre is kiterjedjen, módosítani kell az okmány 17. adatcsoportjának „l” és „n” adatelemére vonatkozó magyarázatot.
                  
               
                     (4)
                  
                  
                     A 684/2009/EK rendeletet ezért ennek megfelelően módosítani kell.
                  
               
                     (5)
                  
                  
                     E rendelet alkalmazásának kezdőnapját 2022. január 1-jére kell halasztani annak érdekében, hogy az összhangba kerüljön az (EU) 2020/1151 tanácsi irányelv (5) átültetése érdekében hozott nemzeti intézkedések alkalmazásával.
                  
               
                     (6)
                  
                  
                     Az e rendeletben előírt intézkedések összhangban vannak a Jövedékiadó-bizottság véleményével,
                  
               ELFOGADTA EZT A RENDELETET:
         
            1. cikk
            A 684/2009/EK rendelet I. mellékletének 1. táblázata a következőképpen módosul:
            
                        1.
                     
                     
                        A 17. adatcsoport „l” adatelemre vonatkozó sorában az F oszlop 3. és 4. pontjának helyébe a következő szöveg lép:
                        
                                    „3.
                                 
                                 
                                    az öntanúsítást végző független kisüzemi termelők által előállított alkoholtartalmú italok esetében az (EU) 2021/2266 bizottsági végrehajtási rendelet* 4. cikkével, 5. cikkének (1) bekezdésével és 5. cikkének (2) bekezdésével összhangban nyilatkozni kell a gazdasági szereplő státuszáról, amennyiben a rendeltetési hely szerinti tagállamban kedvezményes jövedékiadó-mértéket szándékoznak igényelni;
                                 
                              
                                    4.
                                 
                                 
                                    a tanúsított független kisüzemi termelők által előállított alkoholtartalmú italok esetében az (EU) 2021/2266 végrehajtási rendelet 2. cikkével összhangban nyilatkozni kell a tanúsítványban engedélyezett alkoholtartalmú ital típusáról, amennyiben a rendeltetési hely szerinti tagállamban kedvezményes jövedékiadó-mértéket szándékoznak igényelni.
                                 
                              
                                    *
                                 
                                 
                                    A Bizottság (EU) 2021/2266 végrehajtási rendelete (2021. december 17.) a 92/83/EGK tanácsi irányelvnek az alkoholtartalmú italok független kisüzemi termelőinek a jövedéki adó szempontjából történő tanúsítása és öntanúsítása tekintetében történő alkalmazására vonatkozó szabályok megállapításáról (HL L 26).”
                                 
                              
                  
                        2.
                     
                     
                        A 17. adatcsoport „n” adatelemre vonatkozó sorában az F oszlop szövegének helyébe a következő szöveg lép:
                        „Az öntanúsítást végző független kisüzemi termelők által előállított alkoholtartalmú italok esetében az (EU) 2021/2266 végrehajtási rendelet 5. cikkének (3) bekezdésével összhangban meg kell adni az éves előállított mennyiséget, amennyiben a rendeltetési hely szerinti tagállamban kedvezményes jövedékiadó-mértéket szándékoznak igényelni. Ezen adatelem értékének nullánál nagyobbnak kell lennie.”
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2022. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. december 17-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 9., 2009.1.14., 12. o.
         
         
            (2)  A Bizottság (EU) 2021/2266 végrehajtási rendelete (2021. december 17.) a 92/83/EGK tanácsi irányelvnek az alkoholtartalmú italok független kisüzemi termelőinek a jövedéki adó szempontjából történő tanúsítása és öntanúsítása tekintetében történő alkalmazására vonatkozó szabályok megállapításáról (lásd e Hivatalos Lap 26. oldalát).
         
            (3)  A Tanács 92/83/EGK irányelve (1992. október 19.) az alkohol és az alkoholtartalmú italok jövedéki adója szerkezetének összehangolásáról (HL L 316., 1992.10.31., 21. o.).
         
            (4)  A Bizottság 684/2009/EK rendelete (2009. július 24.) a 2008/118/EK tanácsi irányelvnek a jövedéki termékek jövedékiadó-felfüggesztéssel történő szállításához kapcsolódó számítógépes eljárások tekintetében történő végrehajtásáról (HL L 197., 2009.7.29., 24. o.).
         
            (5)  A Tanács (EU) 2020/1151 irányelve (2020. július 29.) az alkohol és az alkoholtartalmú italok jövedéki adója szerkezetének összehangolásáról szóló 92/83/EGK irányelv módosításáról (HL L 256., 2020.8.5., 1. o.).